钦定古今图书集成/明伦汇编/交谊典/第013卷 > 《答知己书》刘蜕
## 钦定古今图书集成/明伦汇编/交谊典/第013卷 > 《答知己书》刘蜕

“蜕尝感近世知己隳离交道沈废，不忍终日，疚之于
心，思出其门闾，上谒于公卿，水行吴楚之城，陆走商
周之甸，旁听天下，岁晚而归，卒无所遇，是十六国之
故墟，四渎之隅落，未足为大也。卒不能副蜕也区区
之望，况有一言解相印，一见爵上卿者乎？斯不无人”，
蜕乃遇之。不自绍介之口，不因媒属之势，缨绥车佩，
下入蓬蒿，一言而胶附不离，有忧其终始出处之事
者。况蜕之遇执事于南康也，其来六月，而馀无不得
日奉论议，欲变阴谷为生植之地，起死人为奔走之
夫。反复逾时，将止复动，虽人有昆弟亲戚之爱，哭其
死，忧其病，荣其达，则或过于执事之心。至于诱掖殷
勤，不遽以违命见绝者，则昆弟亲戚相强，一不相从，
则终身不复忆之。蜕前日来求人，为知己交道之心，
一旦得遇昆弟亲戚之爱，又自思之，而夫人之身宜
如何以报谢？将报谢，复与执事何所补哉？然而有意
益厚，违命固难者，则不敢书，且试托之于韩繁秀才。
风雪满砚，不获多书。